b'\n_START_ARTICLE_\nJanez Evangelist Krek\n_START_SECTION_\n\xc5\xbdivljenjepis\n_START_PARAGRAPH_\nKrek je leta 1884 v Ljubljani maturiral na Prvi dr\xc5\xbeavni gimnaziji. Po maturi je vstopil v ljubljansko bogoslovje. Leta 1888 je bil posve\xc4\x8den v duhovnika. Po posvetitvi ga je ljubljanski \xc5\xa1kof Jakob Missia poslal na vi\xc5\xa1ji teolo\xc5\xa1ki \xc5\xa1tudij na Dunaj. Tu se je temeljito seznanil z mladim kr\xc5\xa1\xc4\x8danskosocialnim gibanjem in se hkrati \xc5\xa1e izpopolnjeval v znanju tujih jezikov. Leta 1892 je kon\xc4\x8dal \xc5\xa1tudij z doktorsko tezo De spiritu et charactere s. Pauli apostoli. Po kon\xc4\x8danem \xc5\xa1tudiju je za kratek \xc4\x8das opravljal slu\xc5\xbebo kaplana v Ribnici, \xc5\xbee avgusta istega leta pa je postal stolni vikar v Ljubljani in od 1892 pou\xc4\x8deval filozofijo kot prosti docent na ljubljanskem bogoslovju. Leta 1895 je tam zasedel novo ustanovljeno stolico za fundamentalno teologijo in tomisti\xc4\x8dno filozofijo, katero je zasedal vse do upokojitve leta 1916._NEWLINE_Za dr\xc5\xbeavnozborskega poslanca je bil prvi\xc4\x8d izvoljen 1897, vendar ga delo v dunajskem parlamentu ni zadovoljilo, zato je oktobra 1900 odklonil ponovno kanditaturo, saj je menil, da je delo v domovini bolj potrebno. Leta 1901 je bil izvoljen v kranjski de\xc5\xbeelni zbor, katerega \xc4\x8dlan je ostal po ponovnih izvolitvah 1908 in 1913 vse do smrti.\n_START_SECTION_\nLiterarno delo\n_START_PARAGRAPH_\nKrek je bil nadarjen za pisanje in za znanstveno delo, da bi bil lahko pridobil ugledno mesto v slovenskem literarnem in znanstvem delu. Toda tak\xc5\xa1no kabinetno delo ni prijalo njegovi naravi. Bil je profesor v ljubljanskem bogoslovju in to dober profesor kakor so priznali vsi njegovi u\xc4\x8denci. Pisal je razlago svetega pisma (znane zgodbe sv. pisma, ki jih je za Mohorjevo dru\xc5\xbebo za\xc4\x8del pisati Fran\xc4\x8di\xc5\xa1ek Lampe)._NEWLINE_Napisal je okoli 6.000 \xc4\x8dasopisnih \xc4\x8dlankov, knjigo \xc4\x8crne bukve kme\xc4\x8dkega stanu (1895) in okoli 600 strani obsegajo\xc4\x8de delo Socializem (1901). Toda Kreku ni \xc5\xa1lo za to, da mno\xc5\xbei \xc5\xa1tevilo slovenskih knjig in prosvetnih bro\xc5\xa1ur, marve\xc4\x8d, da pove svojo misel o pere\xc4\x8dih nravnih, dru\xc5\xbebenih in narodnih vpra\xc5\xa1anjih ter poka\xc5\xbee pot k izbolj\xc5\xa1anju. Bil je naravnost genij neposrednega dejanja in vplivanja.'